ปัจจัยความเสี่ยงปัจจัยความเสี่ยง

1. ความเสี่ยงจากความผันผวนของอัตราดอกเบี้ย

การดำเนินงานของธุรกิจที่ให้บริการสินเชื่อเช่าซื้อโดยปกติส่วนใหญ่
จะมีรายได้หลักจากดอกเบี้ยรับจากการปล่อยสินเชื่อ
ซึ่งความผันผวนของอัตราดอกเบี้ยในท้องตลาดจะเป็นปัจจัยที่สำคัญที่ส่งผลกระทบโดยตรงต่อการดำเนินธุรกิจสินเชื่อเช่าซื้อ
เนื่องจากการปล่อยหรือให้สินเชื่อให้แก่ลูกค้าของบริษัทจะเป็นลักษณะการคิดดอกเบี้ยในอัตราคงที่
(Fixed Rate)
ในขณะที่แหล่งเงินทุนส่วนใหญ่ของบริษัทมีที่มาจากการกู้ยืมเงินจากสถาบันการเงินซึ่งบริษัทต้องจ่ายดอกเบี้ยในอัตราลอยตัว
(Float Rate) หากอัตราดอกเบี้ยในท้องตลาดมีความผันผวนมาก
จะส่งผลกระทบต่ออัตราส่วนต่างระหว่างอัตราดอกเบี้ยรับและอัตราดอกเบี้ยจ่าย (Interest
spread)
เนื่องจากอัตราดอกเบี้ยเงินกู้ที่บริษัทจะได้มาในอนาคตอาจจะปรับสูงขึ้นในขณะที่อัตราดอกเบี้ยรับยังไม่สามารถปรับตัวเพิ่มขึ้นตามทันอัตราดอกเบี้ยเงินกู้ที่ปรับตัวสูงขึ้น
อย่างไรก็ตาม
บริษัทพยายามลดความเสี่ยงโดยการขยายการให้สินเชื่อเช่าซื้อโดยเพิ่มสัดส่วนสินเชื่อของรถยนต์เพื่อการพาณิชย์ที่ให้อัตราผลตอบแทนที่สูงกว่าให้มากขึ้นและการ
Refinance เงินกู้ยืมสถาบันการเงินด้วยแหล่งเงินกู้ใหม่ที่มีอัตราดอกเบี้ยลดลง
เพื่อรักษาต้นทุนทางการเงินให้อยู่ในระดับที่เหมาะสมเพื่อให้ Interest spread
อยู่ในระดับที่มีกำไรและสม่ำเสมอ
ดังจะเห็นได้จากอัตราส่วนต่างระหว่างอัตราดอกเบี้ยรับและอัตราดอกเบี้ยจ่ายของบริษัทอยู่ที่ร้อยละ
4.40 4.23 และ 3.46 ในปี 2553 2552 และ 2551 ตามลำดับ

2. ความเสี่ยงจากความแตกต่างทางด้านระยะเวลาการให้สินเชื่อและระยะเวลาในการกู้ยืมเงิน

จากการที่บริษัทให้สินเชื่อแก่ลูกค้าเป็นช่วงเวลานาน 1 - 7 ปี
ในขณะที่บริษัทมีการจัดหาเงินทุนของบริษัทส่วนใหญ่อยู่ในรูปของเงินกู้ยืมจากสถาบันการเงิน
ซึ่งมีช่วงระยะเวลาในการกู้ยืม 1-4 ปี จึงทำให้อาจเกิดความแตกต่างด้านระยะเวลา (Duration
Gap) และอาจก่อให้เกิด Mismatch fund
ดังนั้นบริษัทจึงต้องพยายามใช้เงินทุนให้เหมาะสมกับลักษณะเงินกู้ยืมที่ได้จัดหามาเพื่อลดความเสี่ยงที่จะไม่ก่อให้เกิดการ
Mismatch fund ที่สูงอันจะก่อให้เกิดการขาดสภาพคล่องในการดำเนินงาน
อย่างไรก็ดีเพื่อให้เกิดสมดุลของต้นทุนในเวลานี้และเพื่อรองรับสัญญาเช่าซื้อที่ครอบคลุม
ส่วนสัญญาเงินกู้กับสถาบันทางการเงินที่เกิดในอดีตได้รับการต่อสัญญาใหม่
โดยได้มีการแปลงจากเงินกู้ระยะสั้นให้เป็นเงินกู้ระยะยาว ทั้งนี้
บริษัทมีมาตรการป้องกันและบริหารความเสี่ยงดังกล่าวในปัจจุบัน
โดยการแบ่งชั้นลูกหนี้ใหม่ของบริษัทออกเป็นระยะสั้นและระยะยาวเพื่อที่บริษัทจะสามารถจัดหาแหล่งเงินทุนให้เหมาะสม

3. ความเสี่ยงด้านการตลาดและการแข่งขัน

ในปี 2551 และ 2552
การขยายตัวของอุตสาหกรรมรถยนต์และการเพิ่มขึ้นของยอดจำหน่ายรถยนต์ในช่วงที่ผ่านมาผลักดันให้ผู้ประกอบการธุรกิจลิสซิ่งและเช่าซื้อรถยนต์เกิดขึ้นใหม่หลายราย
ทั้งที่เป็นกิจการที่มีผู้ถือหุ้นเป็นสถาบันการเงิน และธนาคารพาณิชย์ซึ่งให้ความสนใจอย่างมาก
หลังจากที่ธนาคารแห่งประเทศไทยได้กำหนดแผนพัฒนาสถาบันการเงิน
โดยอนุญาตให้ธนาคารพาณิชย์สามารถประกอบธุรกิจเช่าซื้อและธุรกิจลิสซิ่งได้อย่างเสรี
และอนุญาตให้กิจการที่เป็นของผู้ผลิตรถยนต์และตัวแทนจำหน่ายรถยนต์ที่มีเงินทุนจำนวนมากจากต่างประเทศและมีต้นทุนทางการเงินที่ต่ำ
ซึ่งใช้การแข่งขันด้านราคาเพื่อเพิ่มยอดจำหน่ายรถยนต์เป็นหลักสามารถประกอบธุรกิจเช่าซื้อและธุรกิจลิสซิ่งได้อย่างเสรีเช่นกัน

ในปี 2553 การขยายตัวของอุตสาหกรรมรถยนต์ยังคงมีการขยายตัวอย่างต่อเนื่องจากปี 2552
ส่งผลให้สภาวะตลาดธุรกิจลิสซิ่งและเช่าซื้อยังคงมีการแข่งขันที่สูงอย่างต่อเนื่อง
ทำให้บริษัทอาจมีความเสี่ยงด้านการตลาดและการแข่งขันในธุรกิจลิสซิ่งและเช่าซื้อรถยนต์มือสองเช่นกัน

อย่างไรก็ตาม
จากการที่สัดส่วนการให้สินเชื่อเช่าซื้อรถยนต์ใหม่ต่อการให้สินเชื่อเช่าซื้อรถยนต์เก่าหรือรถยนต์มือสองในปัจจุบันอยู่ที่ร้อยละ
80 ต่อร้อยละ 20 ของมูลค่าตลาดสินเชื่อเช่าซื้อรถยนต์
โดยที่สินเชื่อเช่าซื้อรถยนต์ใหม่มีสัดส่วนการแข่งขันที่รุนแรงเนื่องจากรถยนต์ใหม่มีมูลค่าหลักประกันที่สูง
ทำให้ยอดสินเชื่อต่อคันของรถยนต์ใหม่คิดเป็นจำนวนเงินจะสูงกว่ารถยนต์มือสอง
ส่งผลทำให้สถาบันการเงิน ธนาคารพาณิชย์
รวมถึงกิจการลิสซิ่งและเช่าซื้อของผู้ผลิตและตัวแทนจำหน่ายรถยนต์มุ่งเน้นการทำตลาดไปที่สินเชื่อรถยนต์ใหม่
จึงไม่ถือเป็นคู่แข่งโดยตรงกับบริษัท
และถึงแม้ว่าจากสภาวะการแข่งขันสูงจะทำให้อัตราดอกเบี้ยสินเชื่อเช่าซื้อรถยนต์ลดต่ำลงโดยเฉพาะรถยนต์ใหม่
ทำให้ผู้ประกอบการบางรายมีการปรับตัวและขยายสัดส่วนไปยังการให้สินเชื่อสำหรับรถยนต์มือสองที่มีอัตราดอกเบี้ยที่สูงกว่า
เพื่อรักษาส่วนต่างของดอกเบี้ย (Margin) ไม่ให้ลดต่ำลงมากนั้น
ผู้ประกอบการเหล่านี้ก็ยังไม่ถือเป็นคู่แข่งโดยตรงกับบริษัทเช่นกัน
เนื่องจากผู้ประกอบการเหล่านั้นยังคงให้ความสำคัญกับรถยนต์มือสองที่มีราคาสูงตั้งแต่
600,000-700,000 บาท ขึ้นไป
ในขณะที่บริษัทเน้นลูกค้ารายย่อยซึ่งต้องการสินเชื่อรถยนต์มือสองระดับเฉลี่ยประมาณคันละ
350,000-400,000 บาท ซึ่งเป็นกลุ่มลูกค้าเป้าหมายที่แตกต่างกัน
นอกจากนี้บริษัทยังได้ปรับสัดส่วนการปล่อยสินเชื่อเช่าซื้อรถยนต์มือสองประเภทรถปิกอัพและรถบรรทุกสิบล้อซึ่งเป็นรถยนต์เพื่อการพาณิชย์เพิ่มขึ้น
โดยมีเป้าหมายการปล่อยสินเชื่อเช่าซื้อรถยนต์มือสองและรถบรรทุกสิบล้อ เป็นร้อยละ 40
ของมูลค่าพอร์ตสินเชื่อเช่าซื้อรถยนต์มือสองคงค้างในช่วง 3 ถึง 5 ปีข้างหน้า
เนื่องจากบริษัทคาดว่าลูกค้ากลุ่มดังกล่าวจะมีการเจริญเติบโตอย่างต่อเนื่องและให้ผลตอบแทนในด้านอัตราการทำกำไรที่สูงกว่าและมีความเสี่ยงที่ต่ำกว่ารถยนต์นั่งส่วนบุคคล
(หากเวลาบริษัทยึดรถประเภทนี้และทำการประมูลเพื่อขายสู่สาธารณชน
บริษัทจะสามารถขายได้ในราคาที่ใกล้เคียงกับมูลหนี้)
ซึ่งจะทำให้บริษัทสามารถเลี่ยงการแข่งขันกับสถาบันการเงินใหญ่ที่มีต้นทุนการในดำเนินงานต่ำกว่าและสามารถเพิ่มโอกาสในการแข่งขันให้กับบริษัทได้มากขึ้น

และจากประสบการณ์อันยาวนานและความชำนาญในธุรกิจ
บริษัทยังใช้ความได้เปรียบนี้ให้เป็นประโยชน์ในการสร้างความสามารถในการแข่งขัน
รวมถึงการรักษาความสัมพันธ์และการให้ผลตอบแทนที่ดีแก่ผู้จำหน่ายรถยนต์มือสอง
การให้บริการที่รวดเร็วทันใจสำหรับลูกค้า เพื่อรักษาส่วนแบ่งทางการตลาด
และการขยายความสัมพันธ์กับผู้จำหน่ายรถยนต์มือสองให้มากขึ้น
ซึ่งเป็นการเพิ่มโอกาสและช่องทางธุรกิจ

4. ความเสี่ยงจากการดำเนินงานอันเกิดจากสินเชื่อที่ไม่ก่อให้เกิดรายได้

ในการประกอบธุรกิจเช่าซื้อ
ความเสี่ยงจากการดำเนินงานอันเกิดจากสินเชื่อที่ไม่ก่อให้เกิดรายได้เป็นความเสี่ยงที่มีควบคู่ไปกับการประกอบธุรกิจ
การที่ผู้เช่าซื้อไม่สามารถชำระหนี้ได้ตามเงื่อนไขอาจเกิดจากปัจจัยภายในของลูกค้าเองเช่น
ความต้องการให้เงินเพื่อรักษาสุขภาพ ปัญหาจากปัจจัยจากค่าซ่อมบำรุงรถยนต์ที่กำลังผ่อนชำระอยู่
ปัญหาจากปัจจัยภายนอกเช่น ปัญหาด้านเศรษฐกิจ ปัญหาจากราคาน้ำมันที่ปรับตัวสูงขึ้น
ปัญหาจากการถูกไล่ออกจากงาน ปัญหาภัยธรรมชาติ ปัญหาที่เกิดขึ้นเหล่านี้
จะส่งผลให้ผู้เช่าซื้อไม่สามารถชำระค่างวดได้ตรงตามกำหนดและก่อให้เกิดสินเชื่อที่ไม่ก่อให้เกิดรายได้
บริษัทจึงมุ่งเน้นและให้ความสำคัญกับคุณภาพของสินเชื่อ การควบคุมประสิทธิภาพในการติดตามหนี้
ระบบการควบคุมภายในที่ดี และรวมถึงนโยบายการปล่อยสินเชื่อที่เข้มงวด
เพื่อจำกัดความเสี่ยงจากสินเชื่อที่ไม่ก่อให้เกิดรายได้ให้อยู่ในเกณฑ์ที่ไม่มากจนกระทบกับผลการดำนินงานโดยรวมของบริษัท

บริษัทเลือกใช้ระบบการบริหารความเสี่ยงเพื่อควบคุมคุณภาพการให้สินเชื่อโดยทำการตรวจสอบข้อมูลพฤติกรรมการชำระหนี้จากสถิติของลูกค้าจาก
บริษัท ข้อมูลเครดิตแห่งชาติ จำกัด
เพื่อสกัดกั้นผู้เช่าซื้อที่ไม่มีความสามารถในการชำระหนี้มาขอกู้สินเชื่อของบริษัทได้
รวมถึงการนำระบบ Scoring มาใช้ในการประเมินคุณภาพบุคคลที่ขอเช่าซื้อรถยนต์

บริษัทบริหารความเสี่ยงด้านการควบคุมประสิทธิภาพในการติดตามหนี้โดยใช้ข้อมูลเชิงปริมาณในการควบคุมจำนวนลูกค้าที่ค้างชำระรายสัญญาควบคู่ไปกับนโยบายการติดตามเร่งรัดหนี้ที่เข้มงวดเพื่อให้หนี้ที่ค้างชำระกลับคืนมาอยู่ในสถานะปกติให้ได้มากและรวดเร็วที่สุด
โดยมีมาตรการดังนี้คือ กรณีผิดนัดชำระงวดที่ 1 เจ้าหน้าที่จะส่งจดหมายเตือนฉบับที่ 1
พร้อมกับการส่งเจ้าหน้าที่เพื่อติดตามและทวงถามลูกค้า
ทั้งนี้บริษัทจะเริ่มคิดเบี้ยปรับทันที่เมื่อผิดนัดชำระงวดที่ 1
โดยอัตราเบี้ยปรับเป็นไปตามที่สำนักงานคณะกรรมการการคุ้มครองผู้บริโภค (ส.ค.บ.) กำหนด
(ส.ค.บ กำหนดไว้เท่ากับอัตราดอกเบี้ย MLR ของธนาคารกรุงไทย จำกัด (มหาชน)
บวกด้วยร้อยละ 10 ต่อปี) กรณีผิดนัดชำระงวดที่ 2 และงวดที่ 3
เจ้าหน้าที่จะส่งจดหมายเตือนเพื่อเร่งรัดเบื้องต้นและตรวจสอบติดตามทวงถามลูกค้าและผู้ค้ำประกัน
และออกรายงานการติดตามเบื้องต้นพร้อมคำเสนอแนะ และผลจากการติดตามลูกค้า
และกรณีผิดนัดชำระ 3 งวดขึ้นไป ทำรายงานส่งให้ฝ่ายเร่งรัดหนี้สินเพื่อบอกเลิกสัญญาเช่าซื้อ
โดยให้เวลาอีก 30 วัน เมื่อครบกำหนดระยะเวลา
ลูกค้าไม่มาติดต่อบริษัทจะดำเนินการเร่งรัดและยึดรถยนต์คืน
หากบริษัทไม่สามารถติดตามยึดรถยนต์คืนมาได้หรือในกรณีที่ขายประมูลรถยึดมาได้แต่ได้เงินไม่พอที่จะชำระหนี้คงเหลือ
บริษัทจะดำเนินการทางกฎหมายกับลูกค้าและผู้ค้ำประกันต่อไป
โดยจะเป็นการฟ้องร้องคดีเพื่อให้ได้หนี้คืนมากที่สุด นอกจากนี้บริษัทจะต้องจัดทำ Black list
เพื่อเป็นข้อมูลในการให้สินเชื่อเช่าซื้อสำหรับลูกค้ารายดังกล่าว

นอกจากนี้บริษัทยังมีการรายงานเพื่อให้ทราบถึงคุณภาพสินเชื่อในสถานะปัจจุบันรวมทั้งมีการติดตามดูแลอย่างต่อเนื่องเพื่อป้องกันการค้างชำระค่างวด
และในกรณีที่มีการค้างค่างวดเกิดขึ้น
บริษัทจะเข้าตรวจสอบพฤติกรรมลูกค้าที่ค้างชำระตั้งแต่งวดแรกอย่างใกล้ชิดและทำการเก็บรวบรวมข้อมูลต่างๆที่เกี่ยวข้องไว้เป็นแนวการบริหารความเสี่ยงของลูกหนี้ต่อไป

อย่างไรก็ตาม เนื่องจากภาวะผันผวนของราคาน้ำมัน ความกังวลเกี่ยวกับค่าครองชีพ
รวมทั้งสถานการณ์ความไม่แน่นอนทางการเมืองและเศรษฐกิจที่มีอยู่อย่างต่อเนื่อง
อาจส่งผลให้ลูกหนี้ของบริษัทมีความสามารถในการชำระหนี้ลดลง
และทำให้บริษัทต้องรับความเสี่ยงจากสินเชื่อที่ไม่ก่อให้เกิดรายได้มากยิ่งขึ้น
บริษัทจึงได้มีนโยบายเพิ่มเติมเพื่อสามารถปรับเปลี่ยนตามสถานการณ์ดังกล่าวดังต่อไปนี้
หากลูกหนี้มีการผ่อนชำระมาบางส่วนแล้ว บริษัทจะยืดอายุการผ่อนชำระออกไป
(บริษัทจะหยุดรับรู้รายได้หากลูกหนี้หรือผู้เช่าซื้อค้างชำระเกิน 3 งวด)
และหากลูกหนี้บางรายเจรจาขอปรับโครงสร้างหนี้ (Refinance) กับทางบริษัท
บริษัทจะพิจารณาตามความจำเป็นเพื่อหลีกเลี่ยงต่อการที่บริษัทจะดำเนินการยึดรถยนต์คืน
ซึ่งจะส่งผลดีทำให้ลูกหนี้สามารถผ่อนชำระค่างวดต่อไปได้
และลดปัญหาการฟ้องร้องเรียกค่าเสียหายจากรายการขาดทุนจากการขายรถยึด

5. ความเสี่ยงจากการปล่อยสินเชื่อเช่าซื้อรถยนต์มือสอง

ธุรกิจหลักของบริษัทคือ การปล่อยสินเชื่อรถยนต์มือสอง
ซึ่งอาจมีความเสี่ยงในเรื่องของความผิดพลาดในการตรวจสอบสภาพรถยนต์มือสอง
การประเมินราคาของรถยนต์มือสอง รวมถึงการขายรถยนต์ที่ยึดคืนมาได้ต่ำกว่ามูลค่าสินเชื่อคงเหลือ
ซึ่งต้องนำมาประมูลขายตามสภาพ ซึ่งราคาจะขึ้นอยู่กับอายุรถยนต์ สภาพ และความนิยมของรุ่น
และยี่ห้อรถยนต์นั้นๆ
บริษัทมีมาตรการที่จะจำกัดความเสี่ยงต่างๆเหล่านี้โดยใช้การตรวจสอบเชิงคุณภาพรถยนต์และใช้ทีมงานที่มีประสบการณ์และความเชี่ยวชาญในการประเมินคุณภาพรถยนต์ควบคู่ไปกับการพิจารณาสินเชื่อ
นอกจากนี้บริษัทยังมีการการคัดเลือกผู้จำหน่ายรถยนต์มือสองที่ได้มาตรฐาน
มีการเสนอขายรถยนต์มือสองที่มีคุณภาพในราคาที่เหมาะสม
และมีการรับประกันคุณภาพรถยนต์ภายหลังการจำหน่ายแล้ว
รวมถึงมีการวัดผลตรวจสอบพฤติกรรมการชำระหนี้ของลูกหนี้ที่ผู้จำหน่ายรถยนต์มือสองได้ส่งรายชื่อเพื่อขอสินเชื่อเช่าซื้อรถยนต์

6. ความเสี่ยงจากการขายรถยนต์ที่ยึดคืนมา

รถยนต์ที่บริษัทยึดคืนมาจะถูกนำมาขายทอดตลาดโดยวิธีการประมูล
และในกรณีที่ขายประมูลรถยึดแล้วไม่พอชำระหนี้
บริษัทยังสามารถเรียกร้องส่วนที่เหลือจากลูกหนี้หรือผู้ค้ำประกันได้
แต่ในกรณีที่บริษัทไม่สามารถเรียกร้องหนี้ส่วนที่เหลือได้ บริษัทจะมีผลขาดทุนจากการขายรถยึด
ซึ่งราคาประมูลรถยึดจะขึ้นกับคุณภาพ อายุ และความนิยมของรถยนต์
รวมทั้งขึ้นกับสภาพตลาดและความต้องการรถยนต์ในขณะนั้น อย่างไรก็ตาม
ความเสี่ยงจากการขาดทุนอันเกิดจากการขายรถยนต์ที่ยึดคืนมา
ในกรณีของรถยนต์มือสองนั้นโดยทั่วไปจะน้อยกว่ากรณีของรถยนต์ใหม่
เนื่องจากการลดลงของราคารถยนต์ตามอายุการใช้งานแต่ละปีนั้นจะมีอัตราสูงในช่วงปีแรกๆ
และมีอัตราชะลอลงในช่วงที่รถยนต์มีอายุการใช้งานมากขึ้น
บริษัทบริหารความเสี่ยงที่เกิดจากการขายรถยนต์ที่ยึดคืนมา
โดยการติดตามดูแลสินเชื่ออย่างต่อเนื่องและใกล้ชิดเพื่อป้องกันการค้างชำระค่างวดอันจะนำไปสู่การยึดรถในที่สุด
นอกจากนี้บริษัทได้ดำเนินการฟ้องร้องทางกฎหมายกับผู้เช่าซื้อและผู้ค้ำประกันให้ชำระเงินในส่วนที่บริษัทขาดผลประโยชน์หลังจากยึดรถคืนมาเพื่อให้บริษัทมีผลขาดทุนน้อยที่สุด
ดังจะเห็นได้จากจำนวนรถยนต์ที่ยึดคืนในปี 2551 2552 และ 2553 มีจำนวน 350 คัน 291
คันและ 209 คันตามลำดับและมีผลขาดทุนจากการจำหน่ายรถที่ยึดคืนในปี 2551 2552 และ 2553
เป็นจำนวน16.39 ล้านบาท 26.75 ล้านบาทและ 17.23 ล้านบาทตามลำดับ

7. ความเสี่ยงจากการพึ่งพิงบุคลากรที่มีความชำนาญเฉพาะ

เนื่องจากธุรกิจของบริษัทต้องอาศัยบุคลากรด้านการตลาดที่มีความรู้ ความชำนาญ
และมีประสบการณ์ในการตรวจสอบสภาพ และราคาตลาดของรถยนต์ มือสองได้เป็นอย่างดี
ซึ่งเป็นข้อได้เปรียบของบริษัทเมื่อเทียบกับคู่แข่งบางรายที่เพิ่งเริ่มเข้ามาในธุรกิจ
ประกอบกับบุคลากรของบริษัทมีความรู้ความเข้าใจในการทำตลาด
รวมทั้งทำหน้าที่รับผิดชอบดูแลการหาลูกค้า
โดยจะมีการสร้างความสัมพันธ์ที่ดีกับผู้จัดจำหน่ายรถยนต์หลายราย
รวมทั้งจะหมุนเวียนประจำอยู่ตามสถานที่จำหน่ายของผู้จำหน่ายรถยนต์มือสองที่เป็นคู่ค้ากับบริษัท
ซึ่งผู้จำหน่ายรถยนต์ที่เป็นคู่ค้ากับบริษัทจะต้องได้รับอนุมัติตามขั้นตอนการพิจารณาและตรวจสอบผู้จำหน่ายรถยนต์ตามที่บริษัทกำหนด
นอกจากนี้บริษัทยังให้ความสำคัญกับการชำระราคาให้แก่ผู้จำหน่ายรถยนต์ให้มีความรวดเร็วและตรงต่อเวลา

ในขณะที่บุคลากรของบริษัทจะเน้นการให้ความสะดวกแก่ลูกค้าและผู้จำหน่ายรถยนต์เป็นสำคัญ
รวมทั้งการเอาใจใส่และการพัฒนาบริการหลังการขายอย่างต่อเนื่อง
บริษัทจึงสามารถรักษาฐานลูกค้าเดิมได้ และขยายไปยังกลุ่มลูกค้าใหม่เพิ่มมากขึ้น
ทั้งได้รับการแนะนำจากกลุ่มลูกค้าเดิมและผู้จำหน่ายรถยนต์ทั้งหลาย โดยที่ผ่านมา
ลูกค้าเดิมที่มีการผ่อนชำระค่างวดกับบริษัทหมดแล้ว
หรืออยู่ระหว่างการผ่อนค่างวดเมื่อต้องการจะเปลี่ยนรถยนต์มือสองคันใหม่ก็มักจะใช้บริการสินเชื่อของบริษัทต่อไป

ดังนั้น หากบริษัทสูญเสียบุคลากรดังกล่าวไป
อาจมีผลกระทบต่อการดำเนินงานในระยะสั้นของบริษัทได้ อย่างไรก็ตาม
บริษัทมีลดการสูญเสียบุคลากรดังกล่าวไป
ด้วยการจูงใจให้บุคคลเหล่านั้นทำงานอยู่กับบริษัทในระยะยาวในรูปผลตอบแทนต่างๆ
รวมถึงการจัดให้มีการพัฒนาความรู้แก่บุคคลเหล่านั้น
โดยปัจจุบันบริษัทมีส่วนงานฝ่ายวิเคราะห์สินเชื่อและฝ่ายการตลาดที่มีประสบการณ์ในการทำตลาดรถยนต์มือสอง
จำนวน 97 คน

8. ความเสี่ยงจากโอกาสในการก่อหนี้เพิ่มในอนาคต

ในช่วง 3 ปีที่ผ่านมาบริษัทมีขยายธุรกิจโดยการปล่อยสินเชื่ออย่างต่อเนื่อง ณ วันที่ 31 ธันวาคม
2551 2552 และ 2553 บริษัทมีลูกหนี้เช่าซื้อและลูกหนี้การเงิน – สุทธิ จำนวน 4,462.98
ล้านบาท 6,643.77 ล้านบาทและ 9,277.46 ล้านบาทตามลำดับ
การขยายธุรกิจนี้จำเป็นต้องมีการจัดหากู้เงินเพิ่มขึ้นในอนาคต
ซึ่งอาจก่อให้เกิดความเสี่ยงในการก่อหนี้เพิ่มขึ้น
โดยบริษัทพยายามจัดหาเงินกู้จากหลายแหล่งเงินกู้ยืมรวมถึงจากสถาบันการเงินกิจการที่เกี่ยวข้องกันเพื่อให้เพียงพอที่จะรองรับการขยายตัวของบริษัทในอนาคต
อย่างไรก็ตาม
บริษัทพยายามจัดหาเงินกู้ต้นทุนที่มีต้นทุนทางการเงินต่ำและคำนึงถึงโครงสร้างทางการเงินของบริษัท
เพื่อประโยชน์ในการดำเนินธุรกิจและสภาพคล่องของบริษัทและประโยชน์ของผู้ถือหุ้นเป็นสำคัญ

9. ความเสี่ยงเรื่องการเปลี่ยนแปลงอำนาจในการควบคุมกิจการ

ในช่วงระหว่างปี 2549 บริษัทมีการปรับโครงสร้างผู้ถือหุ้นโดยธนาคารนครหลวงไทย จำกัด
(มหาชน) เข้ามาถือหุ้นของบริษัทจำนวนร้อยละ 48.32 ต่อมาในระหว่างปี 2553 ธนาคารธนชาต
จำกัด (มหาชน) ได้เข้าซื้อหุ้นสามัญของธนาคารนครหลวงไทย จำกัด (มหาชน)
เพื่อรับโอนกิจการทั้งหมดของธนาคารนครหลวงไทย จำกัด (มหาชน) มายังธนาคารธนชาต จำกัด
(มหาชน) ทำให้ธนาคารธนชาตเป็นผู้ถือหุ้นของธนาคารนครหลวงไทยรวมทั้งสิ้นเป็นร้อยละ 99.95
ของจำนวนหุ้นที่ออกจำหน่ายและชำระแล้วทั้งหมดของธนาคารนครหลวงไทย ส่งผลให้ธนาคารธนชาต
จำกัด (มหาชน) เป็นผู้ถือหุ้นใหญ่ของบริษัท โดยถือหุ้นบริษัทจำนวนร้อยละ 48.35

ดังนั้น บริษัทจึงอาจมีความเสี่ยงจากการการเข้าถือหลักทรัพย์เพื่อครอบงำกิจการโดยธนาคารธนชาต
จำกัด (มหาชน) หากธนาคารมีการได้มาหลักทรัพย์ของกิจการจนข้ามร้อยละ 50 ณ
สิ้นวันใดวันหนึ่งในอนาคตจะต้องทำคำเสนอซื้อต่อผู้ถือหลักทรัพย์ทั้งหมดตามหลักเกณฑ์ในการเข้าถือหลักทรัพย์เพื่อครอบงำกิจการของคณะกรรมการกำกับหลักทรัพย์และตลาดหลักทรัพย์ที่
กจ. 53/2545

อย่างไรก็ตาม การที่บริษัทได้รวมกลุ่มทางธุรกิจการเงินธนาคารธนชาต จำกัด (มหาชน)
จะส่งผลประโยชน์ที่ดีต่อบริษัท โดยได้รับการสนับสนุนทางการเงินและการบริหารจัดการ
ซึ่งทำให้บริษัทมีความสามารถในการแข่งขันและสร้างโอกาสในการดำเนินธุรกิจให้กับบริษัทมากขึ้น